**Приносът на румънските жени за развитието и популяризирането на археологията на запад от Черно море**

Cristian Cealera, Cristina Talmațchi

Музей за национална история и археология Констанца, Румъния

**От страст към наука**

Човек винаги е изпитвал желание да узнае миналото си, да разбере откъде идва и кой всъщност е той, към коя земя и по-специално към коя национална идентичност принадлежи. Той иска да знае делата на предците си, техните постижения и да се гордее с тях. Принадлежността към семейството, племето, етноса и определена националност, се свързват с неговото определяне като представител на дадено географско пространство, било то местно, регионални или континентално. Да разбере миналото чрез проучване на традиции, обичаи, събития и исторически личности, винаги е било едно от най-съкровените човешки желания. Очевидно, само част от членовете на всяка общност трябва да изучават внимателно този въпрос, докато по-голямата част предпочита да запазва само част от истинските истории на дедите, етнографските спомени, основно онези от тях, които се предават чрез песни, митове, традиции и обичаи.

Еволюцията на човешката цивилизация, възстановяването на определени образи и събития от миналото не би било възможно без изучаване на материалните следи, оставени ни от различните цивилизации и култури, в различни периоди от време, от появата на човека до днес. Проучването на по-обемни останки (руини, постройки и паметници) и артефакти от различно естество (скулптури, надписи, керамика, монети, оръжия, документи и др.) и разбирането, благодарение на тях, за исторически контекст, е било привлекателно на всеки етап от историята. Този „навик" да се проучват материални следи от миналото се е превърнал постепенно в самостоятелна наука, която ни е позната днес като археология. Въпреки, че е тясно свързана с историята, тя започва да се възприема най-вече в съвременните времена като самостоятелна и независима наука. Това възприятие, което е станало реалност, се дължи на специалните елементи, тъй като археологията е изключително сложна наука, която почива на специална методология, и която включва уникални дейности по разкриване и документиране на материални останки от миналото, като провеждане на специализирани разкопки, тълкуване на материали, класификация, хронологично маркиране, реставрация и консервация.

Археологията се състои основно от работа на открито или провеждане на разкопки на различни обекти, поради което дълги години се е възприемала като изключителен приоритет на мъжката половина, като присъствието и участието на представители на „слабия пол“ в такива дейности се е считало за неприемливо. С годините това възприятие ще се промени поради еманципирането на жените. Проявяващи същия интерес да разгадаят тайните на миналото, постепенно в модерната епоха и най-вече през 19 век, редица образовани жени по целия свят ще успеят да осъществят изключителна работа и да станат пионери в откриването на археологически артефакти. Те лесно ще преодолеят бариерата, която разделя обикновения ентусиаст от истинския човек на науката, ставайки много бързо велики личности в универсалната археология.

Векът на пионерството във всяка една сфера - 19 век, създава идеалната основа за това жените археолози да станат логично, постоянно и ценно присъствие през следващите 20 и 21 век.

Настоящото изследване не може да обхване темата за жените в археологията в цялостност, но има за цел да разгледа конкретни аспекти, представяйки специалния принос на някои жени от Румъния за развитието и популяризирането на археологията на запад от Черно море. Очевидно, тези жени археолози са се възползвали от примера на жените в други държави, където бариерата за неприемането им и изолацията им сред тези среди отдавна е била преодоляна. В тази връзка, задължително трябва да направим кратък преглед на жените, които са се наложили рано на сцената на европейската археология, така че по-късно техният пример да бъде последван и в Румъния.

Традиционно първата личност от женски пол с археологически наклонности идва от античността. **Флавия Юлия Хелена**, майката на император Константин Велики, организира през 4 век сл.н.е. експедиция до Светата земя в търсене на кръста, на който е бил разпънат Христос в Йерусалим.

Но ако погледнем към археологията в истинския смисъл на думата, първата реална препратка идва от 17 век от Швеция когато **Анна Окерхиелм**, съпруга на офицер, осъществява научни пътешествия из Европа по договор. Тя проучва Атинския Акропол, открива артефакти, публикува ги в Държавен вестник на Швеция, след което ги дарява на музея към Университета на Упсала, за което получава благородническа титла за своята удивителна кариера в археологията.

19 век ни дава редица други примери, в повечето случаи с жени от Великобритания, където индустриалната революция и политиката на колониализъм довела до по-масови пътувания по света и съответно до посещаване и проучване на археологически обекти. **Гертруд Маргарет Лотиан Бел** (1868-1826) се откроява като първата „жена археолог" и първата жена, която придобива академична степен по история от Оксфорд, като по-късно провежда разкопки в Турция, Ирак и Сирия. Също завършила в Оксфорд, **Маргарет Бенсън** (1965-1916) става първата жена, която ръководи разкопки на обекта в Карнак, Египет. **Гертруд Катон Томпсън** (1888-1985), англичанка, завършила образованието си в Париж, участва в разкопки в Горен Египет и ръководи археологически обект в Малта, където открива мегалитен храм. Занимаващата се също в областта на египтологията, **Амелия Бланфорд Едуардс** (1831-1892), която водела тежки битки за спасяването и запазването на исторически паметници, е също личност, която трябва да се спомене. Списъкът на жени археолози продължава с французойката **Джейн Дьолафой** (1851-1916), която осъществява разкопки в Мароко, Египет, и най-вече в Иран край Суза, където документира, заснема и описва всяка открита руина и артефакт. В горните случаи вече говорим за научен подход към археологически въпрос, като въпросните жени имат високо специализирано образование, подкрепено с ерудиция и достъп до висшето общество.

Сред първите, които извършват практическа археология в Гърция, е италианката **Маргарита Гуардучи** (1902-1999), прочут археолог, който по-късно ще стане първата жена, ръководила разкопки във Ватикана, където открива и идентифицира реликви, приписвани на Свети Петър. От останалите държави, гъркинята **Анна Апостолаки** (1880-1958), първата жена – член на Археологическото дружество в Атина, или финландката **Елла Кивикоски** (1901-1990), изпъкват като пионери в областта на археологията. Почти всички от представените по-горе да завършили специализирани учебни заведения, имат защитени докторантури, академични титли по специалността от реномирани институции и основните световни университетски центрове.

Списъкът с жени археолози от Европа през 19 век не може да се счита за изчерпателен без присъствието, накратко, на едно лице, което става известно със своята работа на днешната територия на Румъния. Става въпрос за **София Торма** (1832-1899), от унгарски произход, родена в Cristestii Ciceului, провинция Bistrița-Năsăud, дъщеря на член на Трансилванската диета и сестра на университетски професор от Пеща. Завършва образованието си в Клуж, но живее в Орещие, като демонстрира изключителна страст към археологията, област, в която е дала своя огромен принос. Известна е с археологическото проучване, което извършва на обект Турда, където открива артефакти от Неолита, като по този начин поставя основите на проучванията в Румъния на Винчанската култура. През последните години от живота си, София Торма получава званието доктор хонорис кауза от Университета в Клуж, за нейните изключителни достижения.

**Пионерите в Румъния през първите десетилетия на 20 век**

Двадесети век ще трансформира археологическите среди, като промените в обществото в Европа също се отразяват и на вътрешната румънска сцена. През първите няколко десетилетия на века, интересът към научните изследвания на гръцки и римски археологически обекти в Добруджа се разраства значително. Откритията на Григоре Точилеску и Василе Парван водят със себе си до систематично откриване на обекти за проучване. Дори и промените да са бавни, жените започват да оставят своята диря на сцената чрез научна стриктност и стабилни знания.

Първи пример, дори когато не говорим за археолози с "нужните дипломи", дава една жена от добруджанското село Делени, община Адамклиси, Севастита Матеш, която среща бъдещия си съпруг на обекта в Адамклиси, Дионисий Пекурариу от Трансилвания, който е известно име в средите на румънската хералдика, но освен това е и много добър чертожник. Двамата сключват брак 16 юли 1910 в местната общинска църква. От самото начало, Севастита споделя страстта на своя съпруг и го придружава по археологическите обекти в Добруджа, като например Улметум и Истрия, където по искане на Парван, Дионисий отива да чертае скици и надписи. **Севастита Матеш Пекурариу** помага изключително на своя съпруг, със своята енергичност, активност, целеустременост и самодисциплина, като въпреки факта, че е била самоука, успява да научи някои техники и научни методи в движение. След 13 години прекарани така, Севастита Пекурариу изоставя сцената на Западно-понтийската археология през 1923 година, за да се отдаде изцяло на задълженията си на майка, след раждането на нейната дъщеря, Лидия.

Годините след Първата световна война водят до промени в румънското общество. Млади жени от висшето общество, образовани и със съвременен мироглед, атакуват университетите и през следващите десетилетия успяват да си прокарат път в различните научни среди, които до този момент са били запазени само за мъже. Очевидно, това се случва и в археологията. Една от пионерките на тези времена е **Екатерина Дунереану-Вулпе**, (съпруга на големия археолог Раду Вулпе), която постига свои собствени успехи. Произхождаща от Констанца (където е родена през 1901), Екатерина Дунереану е студентка на Василе Парван и придобива докторска степен в Италия като защитава докторантура на тема "*Дифузия на италианските цивилизации към източната част на Дунав през първата желязна епоха".* В периода 1924-1926 специализира в Романската академия в Рим, а след това и в Романския колеж в парижкото предградие Фонтене-о-Роз. Специализира се в проучване на пра- и прото-историята, в Бронзовата епоха и Желязната епоха. Работи като изследовател в Националния античен музей, по-късно трансформиран в Археологически институт "Василе Парван". Екатерина Дунереану-Вулпе е известна като един от основателите на Румънския колеж по археология (CAR), като предлага законопроект за защита на древните паметници и обекти. Тези усилия, полагани от членовете на този колеж са били от изключителна важност за оцеляването на обектите в Добруджа. През първите десетилетия на XX век, интелектуалният елит на нацията проявява интерес към защитата на археологическите обекти, но тогава, във времена, в които обикновените селяни от Добруджа строят домовете си с „камъни от крепостите“ без да разбират и осъзнават незаконността на своите действия, почти не съществуват закони за прилагане на такава защита. През дългата си кариера Екатерина Дунереану-Вулпе публикува множество статии и изследователски доклади, които са резултат на годините прекарани по археологическите обекти в Тинозу, Пояна, Извоареле, Тариверде и др. Най-известният за широката публика е нейният труд *„Петроаското съкровище“* (*Pietroasa Treasure)*, публикуван през 1967 година, в който са представени подробности за откритите през 1837 година 22 златни предмета. След като се посвещава на археологията в продължение на цели седем десетилетия, Екатерина Дунереану-Вулпе, умира през 1994 година в Букурещ.

Друг член на Румънския колеж по археология и в същото време друг уважаван археолог, който дава своя принос за развитието и популяризирането на Западно-понтийската археология, е **Хортензия Димитреску** (1901-1983). Тя също е студентка на Василе Парван и е една от първите археоложки в Румъния. Учи история в Букурещкия университет в периода 1919-1923, и получава стипендия за Романската академия в Рим в периода 1926-1928, като през 1930 година става доктор на науките. Специализира основно в областта на Неолита като работи в Античния музей и Института по археология „Василе Парван“ и служи като пример за бъдещите жени археолози в Румъния.

Не можем да завършим представянето на жените, които са се наложили в румънската археология от 20-те години на века без да споменем **Марсел Ламбрино-Флот** (1893-1966), археоложка от френски произход, съпруга на Скарлат Ламбрино, научен ръководител на археологическия обект в Истрия между 1928 и 1940. Когато говорим за приноса на жените за археологията по Западното Черноморие не трябва да пропуснем да споменем Марсел Ламбрино, която на практика ръководи разкопките в Истрия заедно със своя съпруг през цитирания по-горе период. Родена във Франкпор, област Компиен, Марсел Флот е вече специалист когато се омъжва и се мести в Румъния. Завършва Сорбоната в Париж през 1920 година и получава докторска степен с рецензент Едуард Потие, директор на Лувъра, на който става асистент. Специализира гръцка керамика, като през годините публикува няколко сборника и части към международния изследователски проект за документиране на антична керамика (*Corpus Vasorum Antiquorum) (CVA) във Франция* (между 1921 и 1931 година), както и сборника *Encyclopedie par l image. L Egypte* (публикуван от издателство Hachette, Париж, 1930). По отношение приносът ѝ за развитието и популяризирането на Западно-понтийската археология, същият може да се открие в поредицата статии и научни доклади, но най-вече в публикувания през 1938 труд „Античните вази на Истрия“ (*Les vases archaiques d Histria)*, публикуван в Букурещ. В този том тя представя керамика от гръцката епоха, открита в Истрия и подчертава установените различни стилове, като Навкратис, Камирос или Фикселура.

Днес, нейният стил за провеждане на разкопки, фокусиран стриктно върху възстановяване на керамиката и по-малко на стратиграфията, води до определени обвинения към нея, но трябва да се отбележи, че в началото на 20 век, този метод на проучване е често срещан. Това, което е сигурно, обаче, че през годините Марсел Флот Ламбрино открива множество следи от миналото. Координира разкопките в Югоизточна Истрия (започнали през 1916 от Василе Парван) и разкрива две базилики, наречени Парван и Ремаксос. Откриването на ритуален кладенец (*bothros*) и някои дарове, типични за желанието за изцеряване, и позволяват да развие хипотезата, че Храмът на Аполон Ятрус (Лечителят) е бил действащ в тази Югоизточна част в античността. Марсел Ламбрино провежда разкопки в Истрия до 1944 година, като продължава дори и след като нейният съпруг заема поста ръководител на Романската академия в Рим. Институтът в Рим, обаче, е закрит от комунистите след Втората световна война, като двамата съпрузи заминават за Португалия, където Скарлат Ламбрино заема ръководен пост в Университета на Лисабон. Марсел се връща в Париж след смъртта на съпруга си (1964), където умира две години по-късно. Преди или непосредствено след нейната смърт, френският археолог Луи Робер успява да възстанови т.нар. „*Бележки на Ламбрино“* (*Carnete Lambrino* *Lambrino Notebooks)*, (4 големи бележника, 1 по-малък и 3 албума с прецизни бележки относно разкопките в Истрия). Преди да приключим с нейния портрет, трябва да се спомене, че Марсел Флот Ламбрино е енергична и впечатляваща личност - един истински учен, отдал се на своята професия. Реални истории от Истрия я описват като борбен и силен характер. За нея се знае, че е яздила коня си в района на обекта, въоръжена с гладкоцевна пушка, заредена със сол, която не се страхувала да ползва при срещи с потенциални иманяри.

Друга дама, която се появява на сцената на Западно-понтийската археология е **Сузана Димитриу** (1911-1992). Завършва Университета в Букурещ през 1933 година, защитава докторантура през същата година в Берлин, където след това прекарва няколко ползотворни години, специализирайки в изучаване на гръцка антична и класическа керамика. Специалните ѝ умения и професионализъм налагат постоянното ѝ присъствие на археологическите обекти в Истрия, където работи в периода 1950-1972, осъществявайки научни изследвания най-вече в сектор X. Работи за Института по археология в Букурещ и прави богата кариера, които ѝ носят две големи награди: Густав Мендел, на Академията за надписи и художествена проза (Париж, 1967), и Василе Парван, на Романската академия, през 1968. След по-значимите нейни трудове, трябва да споменем приносът ѝ за сборника на *Corpus Vasorum Antiquorum – Roumanie* (1965), *Западният квартал на крепостта Истрия в античността. Разкопки 1955-1960*, или приносът ѝ за *Истрия II* (1966).

**Популяризиране и развитие. Основни потрети**

Приносът на пионерите през годините между двете световни войни създава благоприятна рамка за по-нататъшно развитие на румънската археология, в годините непосредствено след войните, бързо се налага редица големи имена. Приносът на тези дами е огромен, те са истински ракети носители в множество сектори на археологията.

От археологическа гледна точка, списъкът може да започне с **Габриела Борденаче**, по баща Батаглия, родена през 1915 година в Рим (и като такава специалист от италиански произход). За нея се приема, че е основателка на специалността „История на класическото изкуство“ в Румъния, имайки ценен принос към историята на изкуството и познанието за гръцкото и римско изкуство в района на Западното Черноморие. Омъжва се за архитекта Габриел Борденаче и през 1935 година се установява в Румъния, като по-голямата част от професионалните ѝ постижения са от 60-те години на 20 век. Служителка в Института по археология в Букурещ, написва и публикува множество специализирани трудове, сред които трябва да споменем сборника *„Каталог на Националния музей за антично наследство. Том І – Гръцки и римски скулптури в НМАН от Букурещ. Статуи и култови релефи, Архитектурни и декоративни елементи“* (*Catalog of the National Museum of Antiquities vol. I - Sculpture greche e romane del MNA) from Bucharest. Statues and cult reliefs. Elementi architectonici et decorativi*, от 1969. Пише за строителната дейност и за римското скулптурно изкуство от Томис от 2-3 век, за гръцко-римските антики от Калатис, за религиозните артефакти и култове от Истрия. Подписва заедно с Д.M. Пипиди статията „*Храмът на Великият Бог в Истрия“* (*Le temple de Theos Megas a Istros)* (1959), а през 1964 публикува важна статия в списание „Дачия“, озаглавена *„Теми и мотиви на погребалните пластики от Долна Мизия“* (*Temi e motivi della plastica funeraria nella Moesia Inferior)*. През 1970 година се връща в Италия, където продължава дейността си като археолог и публикува важни трудове за древното скулптурно изкуство, но се концентрира върху обекти на Апенинския полуостров.

Друга звезда със значителен принос за Западно-понтийската археология е **Мария Комса** (1928-2002), единственият изследовател в Румъния с докторска научна степен и специализация по Славянска археология. През 1951 година завършва Факултета по класически филологии в Университета в Клуж, като в периода 1952-1956 защитава докторантура в Московския университет „М. В. Ломоносов“. Работи из цялата страна на много археологически обекти, сред които обекти в Добруджа като Гарван-Диногетия и Кастелу. Изследовател към Института по археология в Букурещ, между 1956 и 1990 година, Мария Комса продължава да впечатлява и до днес с упорития си труд и големия обем публикации (181 научни статии и два тома с монографии). Изнася лекции в чужбина (СССР, Чехословакия, България, Югославия, Италия и др.); посещава множество обекти, има достъп до ценна документация (над 30 от Румъния, 32 от Италия, 11 от България, 8 от Съветския съюз, 7 от Испания и др.); посещава множество музеи и проучва най-разнообразни материали (няки от тях от България).

От 1960, Мария Комса е член на Постоянния съвет на Международния съюз за праисторически и исторически науки; от 1961 тя става член на Асоциацията на славистите от Румъния, а от 1966 влиза в Румънския национален комитет на Международната асоциация за Югоизточно-европейски изследвания.

През кариерата си, тя проучва най-различни теми, като: етапите на проникване на славяните на територията на Румъния, отношенията между славяните и местното население; произходът на материалната култура през 6-12 век от териториите северно от Дунав и Добруджа; социалната организация през първото хилядолетие от Новата ера или отделни характеристики от присъствието на богомилите на територията на Румъния.

Сред множеството ѝ индивидуални трудове, трябва да споменем: *Contributions au problème de la composition ethnique de la Scythie Mineure au IVe siècle de notre ére, за характера на социално-икономическата и политическата организация на територията на нашата страна през епохата на миграцията (Cu privire la caracterul organizării social-economice şi politice de pe teritoriul ţării noastre în epoca migraţiilor), За влиянието на римските провинции за цивилизацията на славяните в епохата на формиране на държавите, (L’influence romaine provinciale sur la civilisation slave à l’epoque de la formation des ètats), За произхода и еволюцията на цивилизацията на румънското население и след това на проторумънското население през 6-10 век на територията на Румъния (Sur l’origine et l’évolution de la civilisation de la population romane et ensuite protoroumaine, aux VIe-Xe siècles sur le territoire de la Roumanie), Проникването на славяните на територията на Румънската народно-демократична република и връзката им с автохонното население (Proniknovenie slavian na teritorii rumynskoi narodno-demokratičeskoi respubliki I ih svizi s avtohtonnym naseleniem) (La penetration des Slaves sur le territoire de la Roumanie et leurs contactes avec la population autochtone), „Варварските“ елементи в района на Дунавския лиман през 3 и 4 век (Elemente "barbare" în zona limes-ului Dunării Inferioare în secolele al III-lea şi al IV-lea),* и др. Като един от съавторите написва и монографията *Dinogetia, vol. I*, справочен том за ранния средновековен период в Добруджа. Днес почитаме нейния научен принос чрез множеството издавани в нейна памет томове и сборници, въпреки че в последния период от живота ѝ е изолирана поради противоречиви мнения на колеги най-вече от противоположния пол.

Няколко от жените археолози, които са допринесли за проучването на Добруджа са с произход от територията на Западното Черноморие. Такъв е случаят и със специалиста **Мария Коя** (1920 -1999), родена в село Вултуру, община Пантелимон. Тя завършва Университета в Букурещ и специализира гръцка и автохтонна керамика и изследва взаимоотношенията между заселниците и коренното население. Работи по археологическите обекти в Аргам (1865-1985) и Истрия (1956-1984), като в продължение на три десетилетия (1955-1985) е на работа в Института па археология като изследовател. Има значителен принос за развитието за Западно-понтийската археология чрез множество статии, сред които ще изброим само няколко: „*Работилниците за керамика в Истрия от V век пр.н.е.“* (*Histria V Ateliers Ceramique)* (1979, в сътрудничество с П. Дюпон), „*Гръцките вази в Националния музей в Букурещ*“ (*Greek Vases in the Bucharest National Museum)* (1983), *„Оргам. Аргам. Проучвания в периода 1965-1985“* (*Orgame. Argamum. Research between the years 1965-1985)*, Букурещ (2005), *„Занаятчийството в Истрия от VІ до І в. пр.н.е.“ (L'artisanat à Histria du VIe au Ier)*, *„Защитния вал на крепостта Истрия и историческите обстоятелства по нейното разрушаване през 4 век пр.н.е.“* (*The defensive wall of the Histria fortress and the historical circumstances of its destruction in the 4th century BC)*, *„Крепостни съоръжения на гръцките колонии по западното крайбрежие на Понт Евксинос“* (*Les fortifications grecques dans les colonies from the côte ouest du Pont-Euxin), „Гръцките колонизатори и местното население в Добруджа (Долна Мизия) (Greek colonists and native populations in Dobruja (Moesia Inferior))*.

**Силвия Барасчи (**1942-1991) е първия румънски учен по средновековна история, който специализира Византология. Тя също започва невероятната си кариера през същия период на 60-те години на века. Завършва Университета в Букурещ през 1965 година, придобива докторска научна степен през 1983 година, защитавайки докторантура на тема „*Градове и крепости по долното поречие на Дунав през 11-14 век“* (*Cities and fortresses on the line of the Lower Danube in the 11th-14th centuries)*. Работи по няколко археологически обекта в Добруджа, като: Каялия (1977-1978), Пъкуюл луй Соаре (1973-1983), Йенисела (1976-1991) или Нуфару (1978-1991), като на последните два обекта заема длъжността научен ръководител. В сътрудничество с известния Петре Дякону, подписва монографията „*Пъкуюл луй Соаре, ІІ, Средновековно селище 13-14 век“* (*Păcuiul lui Soare, II, Medieval Settlement 13th-14th centuries)* (1977). От множеството публикувани по време на кариерата ѝ статии, ще изброим само няколко: *„Наблюдения на некрополите в Добруджа от ранния феодализъм“* (*Observations on necropolises from the early feudal era in* Dobrudja) (1977), *„Писмени източници за добруджанските селища по брега на река Дунав през 11-14 век“* (*Written sources regarding the Dobrudjan settlements on the banks of the Danube in the 11th-14th centuries)* (1981), *„Археологически проучвания от цитаделата Йенисела“* (*Archaeological research from the Enisala citadel)* (1980, в сътрудничество), *„Археологически проучвания от Нуфари-Илгани“* (*Archaeological research from Nufăru-Ilgani)* (1980, в сътрудничество), „*Бележки по средновековната добруджанска топография“* (*Notes of Dobrudjan* *medieval topography)* (1981, в сътрудничество), *„Градската цивилизация в Добруджа 10-14 век“* (*Urban civilization in* Dobrudja) (10*th*-14*th* centuries) (1991), *„За топографията на делтата на Дунав през Средните векове І, ІІ и ІІІ“* (*Sur la topographie ponto-danubienne au Moyen Age I, II and III)* (1989-1991), и др.

Друга жена археолог, която се откроява от 60-те години, е **Дойна Галбену** (1932-1999), специализирала праистория с докторска научна степен от 1977 година на тема *„Неолитни селища в Югозападна Олтения“* (*Neolithic in Southwest Oltenia)*. Работи в няколко музея в Румъния, сред които Археологическия музей в Констанца, а по-късно в Националния исторически музей на Румънската социалистическа република. По време на осъществяваната от нея дейност в музея в стария Томис, тя е съавтор на ръководствата „*Археологически музей Констанца“* (*Constanța Archeology Museum)* (1961) и *„Адамклиси. Триумфалната арка и цитаделата“* (*Adamclisi. The Triumphal Monument and the Citadel)* (1961). В кариерата си проучва добруджанските обекти Текиргьол, Лиману, Костинещ и Хършова. Пише за неолитните селища в Хършова и Костинещ, за началото на Гумелнишката култура в Западното Черноморие и за откритите на тази територия неолитни селища.

Въпреки, че броят на жените, подвизаващи се в областта на археологията, значително се увеличава през втората половина на века, а тази презентация е предназначена за конференция и не може да е безкрайна, по-долу ще изброим само част от жените археолози, които се открояват в популяризирането и развитието на археологията в Западна Добруджа. Ще споменем **Виктория Ефтимие Андронеску** (1927-1990), специалист по елинската епоха, популярна с разкопките си на цитаделата в Истрия. Освен това, **Елена Барладеану Заватин** (1941-2016), специализирала погребална археология и гръцко изкуство, провела проучвания на археологически обекти като Истрия и най-вече Калатис (Мангария). И накрая, но не на последно място, трябва да изтъкнем и ролята, която изиграва **Александра Боломей** (1932-1993), пионер в румънската археозоология, която умира по време на археологическа кампания на неолитната могила в Хършова.

Сред останалите, които са осъществявали дейност през последните десетилетия на 20 век и в началото на 21 век, не трябва да забравяме: **Зое Петре (Кондурачи)** (1940-2017), **Катринел Доманеанту** (1945-2010), **Захария (Зизи) Ковачеф**(1942-2014), **Мария Барбулеску** (1941-2019), **Ливия Бузояни** (1952 - ) и т.н..

Понастоящем, в Западно-понтийската археология продължават да изпъкват все по-голям брой жени специалисти, които дават своя специален принос, като историята на този период продължава да се пише с тяхна помощ.

**Древни следи, страст и усещане. Чела Серги (Маркофф)**

Популяризирането на Добруджанското културно-историческо наследство се осъществява, както от жени археолози с научни проучвания в тази област, така и от представители на местните общности, които са активни в други професионални области. Любовта към историята, желанието да се научи повече за миналото на териториите на запад от Черно море (Euxine Pontus), активира и множество жени извън научните среди. Те дават своя собствен принос по свой собствен начин. Такъв принос идва и от света на изкуството и той принадлежи на известната писателка **Чела Серги**, по баща **Маркофф** (1907-1992). Тя израства в Констанца до 1916 като си спомня в своите мемоари (в автобиографичния сборник *„В паяжината на спомените“* (*On the cobweb of memory)* – 1977) своята страст към историята и историческите дири. Задължително трябва да се спомене, че тя е внучка на часовникар и търговец на антични предмети от България, Серги Маркофф, който има магазин на улица „Траян“, не далеч от площад „Овидий“ в Констанца. Същият е близък приятел на колекционера и нумизмат Михаил Суту, който често снабдявал със съкровища от миналото.

Тук ще цитираме част от спомените на Серги: *„Дядо ми, часовникар, беше страстен любител на направените в Констанца открития по време на провежданите там разкопки, и именно от него наследих тази любов към фрагменти, делви, бутилки, фигурки и всякакви видове антики, които търсеше и колекционираше. Истински желаех да си играя с тях, но ми позволяваха само да ги докосвам нежно под неговия строг поглед... Триумфалните утрини в Мамая, Казиното и центъра до Статуята на Овидий, и само няколко стъпки по-нататък, къщата на дядо, пълна с малки вази от изгоряла глина, опали, амфори, преливащи цветовете си бутилки, счупени фигурки, открити при разкопки в древния Томис, всичко това провокираше, угрижваше и в същото време успокояваше душата на едно дете..."*

**Срещи, танцувални забави, литературни кръгове, исторически монографии**

Вестниците в Констанца от първите четири десетилетия на 20 век ни дават информация за интереса да се популяризира добруджанската история, проявен от жените от богатата част на град Томитан. Така, ежедневниците *Dobrogea Jună*, *Marea Neagră* или *Dacia* споменават, че в различни литературни кръгове, жените от висшите кръгове водели разговори като обсъждали руините, разпръснати из Добруджа, и последните разкопки провеждани от Василе Парван в Истрия. В същите вестници, по молба на местната общност, са представени кратки монографии на някои археологически обекта, както и кратки представяния на археологически находки в Добруджа, а произнесените от различни видни личности речи на публични срещи, провеждани в Атенеума в Букурещ, се публикували често като подлистници. През лятото, в Казиното в Констанца се изнасяли лекции, свързани с древната история на околностите, а на провежданите лично от Василе Парван конференции, хората се тълпели да станат част от публиката.

Много от присъстващите били образовани жени, съпруги на политици, инженери, доктори, учители, които споделяли общата си страст към историята и следите от миналото. Особено в периода между двете световни войни, жените от висшето общество в Констанца масово са обединявали за организиране на благотворителни акции за набиране на средства да бъдат почетени героите от Първата световна война, като на такива събития винаги ставало въпрос за славната история на земите на Западното Черноморие и съществуващите там следи от миналото.

**Вместо заключение – един уникален документ от 19 век за историята на Томис**

Археологическите обекти винаги са очаровали и продължават да очароват. Преди повече от 131 години, през 1891, студенти от Букурещ пристигат в Добруджа в командировка да извършат исторически документирания, която се провежда по инициатива на Григоре Точилеску. Оттам е запазен един уникален документ – реч, произнесена от студентка от Факултета по литература по време на публична конференция проведена на 25 юни в Констанца, най-вероятно в Хотел „Карол“ (понастоящем сградата на Щаба на румънския военноморски флот). Брошурата е озаглавена *„История на град Томис“* (*History of Tomis* city), отпечатана е в печатница „Гутенберг“ в Букурещ и неин автор е г-ца **Елена M. Георгиу**. В началото на ръкописа се дава висока оценка на вдъхновението на г-н Точилеску да организира такава археологическа командировка за пръв път със студентите от Факултета по писменост. Младата жена продължава с експозето си, базирано на информация, събирана на място от обекта или получена директно от великия археолог.

Г-ца Георгиу споменава следното: *Интересът към такива изследвания става още по-голям, когато се сетим за ролята, която изиграват гръцките градове по Черноморието през древната и средновековната епоха. Тези градове ни посрещат още в началото на 7 век пр.н.е. като един вид семена на елинската култура, засадени сред варварския свят на севера...“*

В текста на конференцията се споменава, че групата студенти, водена от Точилеску, посещава двете крепости, Източната и Западната, от Троезмис-Иглита (окръгт Тулча), както и Змийския остров, където се помни изгубеният храм на Ахил. В края на речта си, студентката изтъква факта, че проблемът за мястото на Томис в землището на Констанца е категорично разрешено положително (десетилетия наред през 19 век е имало дебати по тази тема) и известният поет Овидий е бил изпратен на заточение по тези земи. Елена Георгиу припомня, че в Констанца са открити множество надписи, свързани с Томис, като има редица следи подкрепящи тезата, че съвременният град е била изграден върху древния.

Проведената от Елена Георгиу конференция и организираната от Точилеску командировка са само два елемента, които потвърждават интереса в популяризиране на следите от миналото по Западното Черноморие от края на 19 век насам.

**Библиография**

Mircea Victor Angelescu, *Histria. Cent campagnes archéologiques*, Éditions Universitaires Européennes, 2019.

Alexandru Avram, *Scarlat et Marcelle Lambrino: notes inédites sur les fouilles d'Histria (1928-1940) récemment retrouvées*, DACIA N.S., XLVI–XLVII, 2002 - 2003, p. 185 - 188, n. 10.

Alexandru Avram, *Scarlat et Marcelle Lambrino : notes inédites sur les fouilles d'Istros (1928-1940) récemment retrouvées*, in: Comptes rendus des séances de l'Académie des Inscriptions et Belles-Lettres, 148ᵉ année, N. 2, 2004. p. 705 - 709.

*Amintiri despre Petre Diaconu*, M. Trandafir, O. Damian (eds.), Brăila, Editura Istros, 2018.

Lucian Boia - *Evoluția Istoriografiei Românești*, București, Universitatea București, 1976.

Teodor Camelia Cristofor, Ana Lăcrimioara Leon, *Contribuții valoroase ale primelor femei arheolog*, Acta Musei Tutovensis, Memoriaistică VI, Muzeul Vasile Pârvan Bârlad, 2021, p. 51-60 (https://www.academia.edu/49123700/CONTRIBU%C8%9AII\_VALOROASE\_ALE\_PRIMELOR\_FEMEI\_ARHEOLOG).

Alin Ciupală, *Femeia în societatea românească a sec. al XIX-lea - între public și privat*, București, Editura Meridiane, 2003.

Bogdan Ciupercă, *Maria Comșa și arheologia mileniului I de la Curbura Carpaților*, in B. Ciupercă (ed.), *Archaeology of the first millennium A.D.*, IV, *Nomads and the autochtonous in the first millennium A.D.*, Brăila, Editura Istros, 2015, p. 19-32.

Florin Curta, *Marxism în opera Mariei Comșa*, Arheologia Moldovei, XLIII, 2020, p. 285-296.

Ana Felicia Diaconu, *Dionisie Pecurariu*, Heraldica Moldaviae II, Chișinău, 2019, p. 59-81.

*Enciclopedia Istoriografiei Românești*, 1978.

*Istoria orașului Tomis, conferință publică ținută în Constanța în sera de 25 iunie 1891, de d.șoara Elena Gheorghiu cu ocasiunea excursiunei studenților Facultăței de Litere din Bucureșci*, Tipografia Guttenberg, 1891 (https://digitizare.biblioteca.ct.ro/wp-content/uploads/2020/06/Istoria-ora%C8%99ului-Tomis-conferin%C8%9B%C4%83-public%C4%83-25-iunie-1891-Elena-m-Gheorghiu.pdf).

Marcele Flot-Lambrino, *Les vases archaiques d Histria*, 1938, București, Fundația Regele Carol I, 375 p.

Marcelle Lambrino, *A propos de la ceramique d Histria*, Facultatea de Litere și Flilozofie, Universitatea din București, 1939, 15 p.

Cella Serghi, *Pe firul de păianjen al memoriei*, ed. a II-a, București, Editura Porus, 1991.

Valentina Voinea, *Doina Galbenu (1932-1999)*, Pontica, XXXII, 1999, p. 369-372.

**Вестници и други медии**

Сборник с издания на вестници *Dobrojea Jună, Dacia* и *Marea Neagră*.

**Архив**

Архив на Музея за национална история и археология Констанца, Румъния

**Източници от онтернет**

[www.academia.edu](http://www.academia.edu) (от септември 2022)

[www.biblioteca-digitala.ro](http://www.biblioteca-digitala.ro) (от септември 2022)

[www.wikipedia.org](http://www.wikipedia.org) (от септември 2022)

<https://digitizare.biblioteca.ct.ro/carti/> (от септември 2022)

<https://revistapontica.wordpress.com/> (от септември 2022)

<http://www.cimec.ro/Arheologie/Lambrino_vases/start.htm> (от септември 2022)

<https://www.arheologi.ro/arheolog/baraschi-silvia/> (от септември 2022)

<https://www.arheologi.ro/arheolog/barladeanu-zavatin-elena/> (от септември 2022)

<https://www.arheologi.ro/arheolog/bolomey-alexandra/> (от септември 2022)

<https://www.arheologi.ro/arheolog/bordenache-gabriella/> (от септември 2022)

<https://www.arheologi.ro/arheolog/maria-coja/> (от септември 2022)

<https://www.arheologi.ro/arheolog/comsa-maria/> (от септември 2022)

<https://www.arheologi.ro/arheolog/dimitriu-suzana/> (от септември 2022)

[https://www.arheologi.ro/arheolog/димитреску-хортензия/](https://www.arheologi.ro/arheolog/dumitrescu-hortensia/) (от септември 2022)

<https://www.arheologi.ro/arheolog/vulpe-ecaterina/> (от септември 2022)

<https://www.arheologi.ro/arheolog/andronescu-eftimie-victoria-zaza/> (от септември 2022)

<https://www.arheologi.ro/arheolog/galbenu-doina/> (от септември 2022)

<https://www.arheologi.ro/arheolog/lambrino-marcelle/> (от септември 2022)

<https://www.arheologi.ro/arheolog/pecurariu-sevastita/> (от септември 2022)

[https://www.arheologi.ro/arheolog/torma-zso%ef%ac%81a/](https://www.arheologi.ro/arheolog/torma-zso%EF%AC%81a/) (от септември 2022)

<https://en.wikipedia.org/wiki/Zs%C3%B3fia_Torma> (от септември 2022)

https://www.facebook.com/Histria-1017272168338739 - Marcelle Flot Lambrino (от септември 2022)

https://comsa.cimec.ro/maria-comsa, Colecția bibliografică Eugen și Maria Comșa (от септември 2022)

<https://digventures.com/2015/03/pioneering-women-in-archaeology/> (от септември 2022)

**Фотографски източници**

https://www.arheologi.ro

https://www.cimec.ro

https://www.wikipedia.org

discoverdobrogea.ro

https://www.minac.ro

facebook.com

pascale roibu